
«ԳՆՄԱՆ ՊԱՅՄԱՆԱԳՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒՆ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ
1. Կարգավորման ենթակա հարցը, ընթացիկ իրավիճակը և իրավական ակտի ընդունման անհրաժեշտությունը
ՀՀ առողջապահության նախարարության կողմից իրականացվող կենտրոնացված գնումների շրջանակներում 2026-2028 թվականների բյուջետային հայտերով նախատեսվել է մինչև 28 տարեկան շաքարային դիաբետով պացիենտների (երեխաների և երիտասարդների) անվճար կամ արտոնյալ պայմաններով ապահովման նպատակով ձեռք բերել երկարատև ազդեցության ինսուլիններ։ Այդ նպատակով, Նախարարության և «Մ.Լ.Ն. Ֆարմ» ՍՊԸ-ի միջև 19.08.2025թ. կնքվել է N ԷԱՃԱՊՁԲ-2026/1-1 գնման պայմանագիրը, որի 2-րդ չափաբաժնով նախատեսված է եղել «Լեվեմիր» (ինսուլին դետեմիր) տեսակի երկարատև ազդեցության ինսուլինի ձեռքբերումը։
Սակայն, «Նովո Նորդիսկ» (Novo Nordisk) դեղագործական ընկերության պաշտոնական հայտարարության համաձայն՝ արտադրական գլոբալ հզորությունների վերաբաշխման պատճառով ամբողջ աշխարհում ամբողջությամբ դադարեցվում է «Լեվեմիր» (ինսուլին դետեմիր) դեղի արտադրությունն ու մատակարարումը։ Ստեղծված իրավիճակում անհնարին է դառնում կնքված պայմանագրի շրջանակներում տվյալ ապրանքատեսակի հետագա մատակարարումը Հայաստանի Հանրապետություն։
Հաշվի առնելով նշված դեղամիջոցի կենսական նշանակությունը թիրախային խմբի՝ մինչև 28 տարեկան երեխաների և երիտասարդների կյանքի որակի և առողջության պահպանման համար, անհրաժեշտություն է առաջացել վերանայել գնումների պլանը և բյուջետային հատկացումների շրջանակներում ապահովել անցումը նույն արտադրողի ավելի նոր, առավել արդյունավետ և շուկայում կայուն հասանելիություն ունեցող նոր սերնդի «Ինսուլին դեգլուդեկ» («Տրեսիբա»/Tresiba) դեղին։
2. Առաջարկվող կարգավորման բնույթը և ակնկալվող արդյունքը
Հաշվի առնելով, որ նոր սերնդի «Ինսուլին դեգլուդեկ» (Tresiba) դեղի միավորի շուկայական արժեքը տարբերվում է դադարեցված «Լեվեմիր» դեղի գնից, նախագծով առաջարկվում է թույլատրել ՀՀ առողջապահության նախարարությանը կնքված N ԷԱՃԱՊՁԲ-2026/1-1 պայմանագրում կատարել համապատասխան փոփոխություն՝ 2-րդ` «Ինսուլին երկարատև ներարկման լուծույթ 100ՄՄ/մլ 3մլ» չափաբաժնի համար սահմանելով նոր միավորի գին՝ 7,680 ՀՀ դրամ, գործող 5,475.69 ՀՀ դրամ միավոր գնի փոխարեն։
Միավորի նոր գնի հիմնավորվածությունը. Առաջարկվող 7,680 ՀՀ դրամ միավորի գինը հիմնավորվում է դեղի որակական և կլինիկական առավելություններով, ինչպես նաև դրա ֆիզիկո-քիմիական բնութագրերի փոփոխությամբ (անցում երկարատև ազդեցության ինսուլինից դեպի գերերկարատև նոր սերնդի ինսուլին)։ Ստորև ներկայացված կլինիկական և տնտեսական բնութագիրը փաստում է, որ նոր դեղամիջոցն ունի բարձր էֆեկտիվություն, ինչը արդարացնում է միավորի գնային տարբերությունը: Բացի այդ Առողջապահության նախարարությունը նշված դեղի մասով իրականացրել է գնման ընթացակարգ («ՀՀ ԱՆ ԷԱՃԱՊՁԲ-2026/1/1» ծածկագրով) «Գնումների մասին» ՀՀ օրենքի 15-րդ հոդվածի 6-րդ մասի պահանջներին համապատասխան, որի արդյունքում պայմանագիր է կնքվել նույն մատակարարի հետ` 8,712 ՀՀ դրամ միավոր գնով: Սակայն նշված պայմանագիրը ուժի մեջ չի մտել համապատասխան ֆինանսական միջոցներ չհատկացնելու հիմքով:    
	Բնութագիր / Ցուցանիշ
	Լեվեմիր (Levemir) ինսուլին դետեմիր
	Տրեսիբա (Tresiba) ինսուլին դեգլուդեկ

	Ինսուլինի տեսակը
	Երկարատև ազդեցության
	Գերերկարատև ազդեցության (նոր սերունդ)

	Ազդեցության տևողությունը
	18-24 ժամ (երբեմն՝ ավելի կարճ)
	Ավելի քան 42 ժամ (ապահովում է խիստ կայուն ֆոն)

	Ներարկման հաճախականությունը
	Օրական 1-2 անգամ
	Օրական ընդամենը 1 անգամ

	Ազդեցության տատանումները
	Ավելի բարձր (ունի անհավասար ազդեցության պահեր)
	Ավելի ցածր, առավել հարթ և կայուն

	Շաքարի կտրուկ անկման ռիսկը
	Ավելի բարձր, հատկապես գիշերային ժամերին
	Ավելի ցածր

	Ներարկման ժամի ճկունությունը
	Պահանջում է ներարկում ամեն օր խիստ նույն ժամին
	Ավելի ճկուն ժամային գրաֆիկ

	Օգտագործվող օրական դեղաչափը
	Մոտ 30%-ով ավելի բարձր
	Մոտ 30%-ով ավելի ցածր (պահանջվում է քիչ քանակություն)


Տրեսիբա (Tresiba) դեղին անցնելու հիմնական առավելությունները.
· Հոգեբանական բեռի թեթևացում. Վերջին տարիներին ՀՀ-ում զգալի առաջընթաց է գրանցվել տիպ 1 շաքարային դիաբետով երեխաների բուժման ոլորտում։ Ի տարբերություն Լեվեմիրի, որը հիվանդների մեծ մասը ստիպված է ներարկվել օրական 2 անգամ, Տրեսիբան պահանջում է օրական ընդամենը մեկ ներարկում: Սա երեխաների և նրանց ընտանիքների համար առավել հարմար և հոգեբանական առումով քիչ սթրեսային լուծում է։
· Բարձր անվտանգություն. Տրեսիբան չունի ազդեցության կտրուկ բարձրացումներ (պիկեր) և էապես նվազեցնում է գիշերային ժամերին արյան շաքարի վտանգավոր անկումների (հիպոգլիկեմիայի) ռիսկը: Սա նպաստում է օրգանիզմում գլյուկոզայի մակարդակի առավել արդյունավետ վերահսկմանը, բարձրացնում է երեխաների կյանքի որակը և պակասեցնում շտապօգնության կանչերն ու հոսպիտալացումները:
· Ներարկման ժամերի ճկունություն. Տրեսիբայի երկարատև ազդեցության շնորհիվ, եթե երեխան կամ պատանին ինչ-որ պատճառով (դպրոցական դասեր, արտադասարանական խմբակներ, ռեժիմի փոփոխություն) մի քանի ժամով ուշացնի ներարկումը, դա առողջական կտրուկ վտանգ կամ բարդություն չի առաջացնի:
· Տնտեսական արդյունավետություն (Դեղաչափի տնտեսում). Կլինիկական հետազոտությունները ցույց են տալիս, որ Տրեսիբայի օրական դեղաչափը միջինում 20-30%-ով պակաս է, քան Լեվեմիրի օրական դեղաչափը։ Թեև Տրեսիբայի մեկ գրիչ-ներարկիչի նախնական գինն ավելի բարձր է (7,680 ՀՀ դրամ), դրա ծախսվող ընդհանուր քանակը 30 տոկոսով պակասում է, ինչը երկարաժամկետ կտրվածքով կոմպենսացնում է գնային տարբերությունը և տնտեսապես ձեռնտու է պետական բյուջեին: Այսինքն հատկացված բյուջեի շրջանակներում իրականացվում է ավելի արդյունավետ ինսուլինի ձեռք բերում:
Լեվեմիր (ինսուլին դետեմիր) և Տրեսիբա (ինսուլին դիգլուտեկ) անցումը ոչ միայն հարկադրված քայլ է՝ կապված գլոբալ արտադրության դադարեցման հետ, այլև ռազմավարական բարեփոխում է: Այն կապահովի հանրապետությունում շաքարային դիաբետով հիվանդ երեխաների և երիտասարդների բուժման ավելի բարձր որակ, անվտանգություն և կնվազեցնի հիվանդության բարդությունների հետ կապված հետագա առողջապահական ծախսերը:
Այսպիսով Որոշման ընդունման արդյունքում կապահովվի.
· Շաքարային դիաբետով պացիենտների համար կենսական նշանակություն ունեցող երկարատև ազդեցության ինսուլինների անխափան, շարունակական և անվտանգ մատակարարումը ՀՀ։
· Պացիենտների սահուն անցումը առավել ժամանակակից, արդյունավետ և միջազգային շուկայում հաստատուն հասանելիություն ունեցող նոր սերնդի դեղամիջոցին («Ինսուլին դեգլուդեկ»):
Այսպիսով, Նախագի ընդունմամբ կնքված պայմանագրի շրջանակներում մատակարման  ենթակա գնման առարկայի (Ինսուլին երկարատև ազդեցության) տեխնիկական բնութագիրը չի փոխվում, այլ նույն բնութագրով նոր ապրանքանիշի (բրենդ) դեղ է ավելացվում, որի արդյունքում կփոխվի շահառուների կյանքի որակը:  Ընդ որում նոր ապրանքանիշի նոր սերնդի դեղի ազդեցությունը գերերակարատև է (ապահովում է ավելի երկար ազդեցություն), որի արդյունքում կրճատվում է օգտագործման քանակները ընդհանուր բյուջեի շրջանակներում, մասնավորապես պայմանագրային գնի փոփոխություն չի կատարվում: 
3. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում սպասվելիք փոփոխությունների մասին
Նախագծի ընդունմամբ պայմանավորված՝ ՀՀ պետական բյուջեից լրացուցիչ ֆինանսական միջոցների հատկացման անհրաժեշտություն չի առաջանում, և ազդեցությունը բյուջեի ծախսային ու եկամտային մասերի վրա չեզոք է։
Թեև «Տրեսիբա» դեղի մեկ միավորի գինն ավելի բարձր է (7,680 ՀՀ դրամ), սակայն դրա կլինիկական էֆեկտիվության և օրական անհրաժեշտ դեղաչափի մոտ 30% կրճատման հաշվին՝ համամասնորեն նվազեցվելու է պայմանագրով ձեռք բերվող ընդհանուր քանակը (ֆիզիկական ծավալը)։ Արդյունքում՝ N ԷԱՃԱՊՁԲ-2026/1-1 պայմանագրի ընդհանուր գինը մնում է բացարձակ անփոփոխ։ Գնման գործընթացը կշարունակվի 2026-2028թթ. համապատասխան բյուջետային ծրագրերով նախարարությանը հատկացված ընդհանուր չափաքանակների շրջանակներում, և տարեկան բյուջեների լրացուցիչ վերաբաշխումների կամ հավելյալ ծախսերի անհրաժեշտություն չկա։ Պետական բյուջեի եկամուտների փոփոխություն չի նախատեսվում։
4. Այլ իրավական ակտերում փոփոխություններ կամ լրացումներ կատարելու անհրաժեշտության բացակայության մասին
Նախագծի ընդունման կապակցությամբ այլ օրենքների կամ իրավական ակտերի ընդունման, դրանցում փոփոխությունների և/կամ լրացումների կատարման անհրաժեշտությունը բացակայում է։
5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային ռազմավարություններ
Նախագծի ընդունումը անմիջականորեն բխում է և համահունչ է հետևյալ ռազմավարական փաստաթղթերի դրույթներին ու նպատակներին.
· ՀՀ Կառավարության ծրագիր (4.2 կետ՝ «Առողջապահություն»). Կառավարությունն իր առջև նպատակ է դրել բարձրացնել բժշկական օգնության և սպասարկման որակն ու հասանելիությունը, ընդլայնել պետության կողմից երաշխավորված անվճար բժշկական օգնության ծավալները՝ հատուկ թիրախավորելով մանկական առողջության պահպանումը և քրոնիկ հիվանդություններ ունեցող անձանց կյանքի որակի բարելավումը։ Սույն նախագծով ապահովվում է շաքարային դիաբետով հիվանդ երեխաների և երիտասարդների անխափան ապահովումը ժամանակակից դեղորայքով։
· Հայաստանի վերափոխման ռազմավարություն 2050 (Մեգանպատակ 2՝ «Առողջ և ապահով քաղաքացի»). Ռազմավարության հիմնաքարերից է մարդկային կապիտալի զարգացումը, որի հիմքը առողջ սերունդն է։ Մինչև 28 տարեկան պացիենտներին նոր սերնդի բարձր արդյունավետություն ունեցող ինսուլինով («Ինսուլին դեգլուդեկ») ապահովումը նվազեցնում է հաշմանդամության առաջացման ռիսկերը և նպաստում երկարատև ու լիարժեք կյանքի ապահովմանը։
· ՀՀ առողջապահության համակարգի զարգացման ռազմավարություն. Փաստաթղթով նախատեսվում է անցում կատարել ապացուցողական բժշկության վրա հիմնված, առավել անվտանգ և էֆեկտիվ դեղագործական արտադրանքի կիրառմանը պետական պատվերի շրջանակներում: Արտադրությունից հանվող դեղամիջոցի փոխարինումը միջազգային չափանիշներով ճանաչված նոր սերնդի անալոգով լիովին համապատասխանում է այս սկզբունքին։
